**Jason Frederick Kidd** (sündinud 23. märtsil 1973) on USA endine elukutseline korvpallur ja nüüdne treener, kes mängis korvpalliliigas NBA kokku 19 hooaega. 2011. aastal Dallas Mavericksiga NBA meistriks tulnud Kidd valiti NBA tähtede mängule 10 korda. USA rahvuskoondise koosseisus kaks olümpiakulda võitnud Kidd kuulub ka korvpalli kuulsuste halli.

Pärast mängijakarjääri asus Kidd leiba teenima treenerina, juhendades peatreenerina NBA klubisid Brooklyn Nets (2013–2014) ja Milwaukee Bucks (2014–2018) ning abitreenerina Los Angeles Lakersit (alates 2019. aastast).

Nooruspõlv
----------

Kidd sündis San Franciscos pere vanima lapsena. Tema isa Steve oli afroameeriklane ja ema Anne on iiri-ameeriklane.

Kidd alustas korvpalli mängimist St. Joseph Notre Dame'i keskkoolis, kus viimasel aastal olid tema keskmised näitajad 25 punkti, 7 lauapalli, 10 resultatiivset söötu ja 7 vaheltlõiget mängus. Samal aastal anti Jason Kiddile kui kooli parimale korvpallurile Naismithi autasu.

Esimesel ülikooliaastal UC Berkeleys olid Kiddi keskmised näitajad 13 punkti, 4,9 lauapalli, 7,7 resultatiivset söötu ja 3,8 vaheltlõiget mängus. Kidd tegi debüüthooajal ühtekokku 110 vaheltlõiget, mis oli nii ülikooli kui ka NCAA rekord, lisaks olid ka tema 220 resultatiivset söötu uus kooli rekord. Kidd juhtis kodumeeskonna Golden Bearsi NCAA finaalturniirile, kus pääseti 16 parema sekka.

Kiddi teine ülikooliaasta oli samuti edukas ja tema keskmised näitajad tõusid 16,7 punkti, 6,9 lauapalli, 9,1 resultatiivse söödu ja 3,1 vaheltlõikeni mängus. 1994. aastal otsustas Jason Kidd end kirja panna NBA *draft*'i.

NBA karjäär
-----------

1994. aasta NBA *draft*'i teise valikuna Dallas Mavericksi siirdunud Kiddi debüüthooaja keskmised näitajad olid 11,7 punkti, 5,4 lauapalli ja 7,7 resultatiivset söötu mängus, lisaks juhtis ta NBA edetabelit kolmikduublite arvestuses. Esimesel aastal valiti ta koos Grant Hilliga NBA aasta parimaks uustulnukaks. Enne Jason Kiddi lisandumist oli Mavericks eelmisel hooajal võitnud 13 ja kaotanud 69 mängu, Kiddi debüüthooajal võideti aga juba 36 kohtumist.

1996. aastal vahetati Kidd Phoenix Sunsi ridadesse ja viis aastat hiljem New Jersey Netsi. Seejärel viis hooaega taas Dallases mänginud Kiddi viimaseks koduklubiks oli New York Knicks, kus ta tõi keskmiselt 6 punkti ja 3,3 resultatiivset söötu mängus. Kogu 19 aastat väldanud NBA karjääri statistilisteks keskmisteks jäid Kiddil 12,6 punkti, 6,3 lauapalli, 8,7 korvisöötu ja 1,9 vaheltlõiget mängus.

### New Jersey Nets

Kidd vabaviskel
2001/02. hooajal vedas Kidd Netsi 52 võiduni ja pälvis hooaja kõige väärtuslikuma mängija valimisel Tim Duncani järel teise koha. Paljud arvavad, et selle tiitli oleks pidanud saama just Kidd, kuna tema ajal tõusis Nets NBA tippu.

Samal hooaja jõudis New Jersey NBA finaali, kus tuli tunnistada Shaquille O'Neali ja Kobe Bryanti juhitud Los Angeles Lakersi paremust. 2003. aastal jõudis Nets taas NBA finaali, kuid seekord jäädi kuue mänguga alla San Antonio Spursile.

2004. aasta 1. juulil põlveoperatsioonil käinud Kidd naasis väljakule juba sama aasta detsembris. Nets oli vahepeal ridu täiendanud Toronto Raptorsist hangitud Vince Carteriga. Väljalangemismängudel jäi Nets esimeses ringis alla Miami Heatile.

Hooajal 2005/06 olid Kiddi näitajad keskmiselt 13,3 punkti, 7,3 lauapalli, ja 8,4 resultatiivset söötu mängus. 2007. aastal valiti Kidd juba kaheksandat korda NBA tähtede mängule, lisaks valiti sinna ka meeskonnakaaslane Vince Carter. Kidd ei saanud aga seljavigastuse tõttu mängus osaleda. 

7. aprillil 2007 tegid Kidd ja Carter ühes ja samas mängus kolmikduubli, mida olid varem suutnud vaid Michael Jordan ja Scottie Pippen Chicago Bullsi eest 1989. aastal. 2006/07. hooaja väljalangemismängudes tõi Kidd keskmiselt 14,6 punkti, 10,9 lauapalli ja 10,9 resultatiivset söötu mängus, mis tegi temast NBA ajaloos teise mängija, kes on *play-off'*ides keskmiselt kirja saanud kolmikduubli.

2008. aastal vahetati Jason Kidd tagasi tema esimesse koduklubisse Dallas Mavericksi.

### Dallas Mavericks

13. veebruaril jõudis New Jersey Nets kokkuleppele vahetada Jason Kidd Devin Harrise, Devean George'i, Jerry Stackhouse'i, DeSagana Diopi ja Maurice Ageri vastu. 19. veebruaril sai Kiddist ametlikult Dallas Mavericksi mängija. Hooajal 2007/08 tõi Kidd Mavericksi eest keskmiselt 9,9 punkti, 6,5 lauapalli ja 9,5 tulemuslikku söötu mängus.

USA korvpallikoondis
--------------------

Kidd sai USA korvpallikoondise liikmeks 1999. aastal, kui pandi kokku 2000. aasta olümpiakoondist. Meeskond võitis 2000. aastal olümpiakulla. Koondise kapten Kidd tõi keskmiselt 6 punkti, 5,3 lauapall ja 4,4 resultatiivset söötu mängus, tabades kaugviskeid 50% täpsusega.

2002. aasta novembris valiti Kidd taas USA korvpallikoondise koosseisu, kuid ta ei saanud vigastuse tõttu 2002. aasta korvpalli maailmameistrivõistlustel osaleda. Samamoodi juhtus ka 2004. aasta olümpiamängudega, kust Kidd jäi taas vigastuse tõttu eemale. Kidd valiti USA korvpallikoondist esindama ka 2008. aasta Pekingi olümpiamängudele, kus ta tuli kahekordseks olümpiavõitjaks.

Saavutused
----------

**NBA tipphetked**

* **9 korda valitud tähtede mängule**: 1996, 1998, 2000–2004, 2007, 2008, 2010
* **5 korda valitud sümboolsesse 1. viisikusse**: 1999–2002, 2004
* **1 kord valitud sümboolsesse 2. viisikusse**: 2003
* **4 korda valitud sümboolsesse 1. kaitseviisikusse**: 1999, 2001, 2002, 2006
* **5 korda valitud sümboolsesse 2. kaitseviisikusse**: 2000, 2003–2005, 2007
* **NBA aasta uustulnuk**: 1995 (koos Grant Hilliga)
* **NBA uustulnukate meeskond**: 1995
* **5-kordne korvisöötude hooaja liider**: 1999 (10,8), 2000 (10,1), 2001 (9,8), 2003 (8,9), 2004 (9,2)

Välislingid
-----------

* Jason Kidd – NBA.com
* Jason Kidd – Basketball-Reference.com